text: Ung mand taget som gidsel
  07 december 2014 kl. 09.58
  Ung mand i Horsens blev tvunget ind i en bil og kørt til hæveautomat, hvor gerningsmændene forlangte penge. Fik tæv undervejs.
  En tur i byen endte ualmindeligt ubehageligt for en 18-årig mand i Horsens, da han blev tvunget ind i en bil at tre mænd.
  Mændene passede deres offer op ved Vitus Berings Plads mellem klokken 03 og 04 natten til søndag.
  - De giver ham bind for øjnene og kører ham til en hæveautomat, hvor de kræver, at han hæver penge, fortæller vagtchef Jørn Lindhardt fra Sydøstjyllands Politi.
  Men hæveautomaten virker ikke, og den 18-årige bliver kørt hen til en anden automat, hvor det lykkes de tre mænd at få penge.
  - Til sidst kører de til parkeringspladsen ved Bilka, hvor de efterlader den 18-årige og forsvinder med hans dankort, siger vagtchefen.
  - Det er meget groft røveri, som vi desværre ser fra tid til anden, siger Jørn Lindhardt til TV SYD.
  I forbindelse med røveriet har offeret fået nogle skader i hovedet.
  - Han har været til behandling på skadestuen, men er ikke kommet alvorligt til skade, siger Jørn Lindhardt der tilføjer:
  - Det har været en utrolig voldsom oplevelse for ham.
   
  Politiet efterlyser tre mænd. Den 18-årige har overfor politiet fortalt, at den ene talte med "østeuropæisk" accent. De to andre - mørkere i huden - talte som kom de fra Mellemøsten. Alderen er usikker. De tre kørte i en rød bil, som ofret betegner som gammel. Muligvis en VW Golf. Den har en larmende lyd fra lydpotten.
  
  